钦定古今图书集成/明伦汇编/氏族典/第247卷 > 张泰亨
## 钦定古今图书集成/明伦汇编/氏族典/第247卷 > 张泰亨

按《元史张泰亨传》：“泰亨，堂邑县人。父山，为管军百户。
泰亨袭职，从攻宋钓鱼山及樊城，征女儿阿塔有功。
中统二年，授银符侍卫军总把。至元四年，升京东归
德等处新军千户。从征西川有功，授元帅府镇抚。六
年，改省都镇抚。十二年，进武略将军，管军总管，寻进
明威将军。从攻潭州，矢中鼻，拔矢奋战，却敌兵。十三”
年，进阶武德。从征广西，破静江府。十四年，还军潭州，
金疮发卒。子继祖袭，移镇鄂州，舟过洞庭，溺死。子震
幼，以兄显祖代之。二十四年，从征交阯，陷没。震袭职，
授昭信校尉、管军上千户。延祐二年，覃恩加武略将
军。寻进阶武德。五年，升武节将军、颍州万户府副万
户。天历二年卒。子珽袭。